b'\n_START_ARTICLE_\n\xc5\xa0rajbarski turn\n_START_SECTION_\nArhitektura\n_START_PARAGRAPH_\n\xc5\xa0rajbarski turn je zna\xc4\x8dilen primerek sredi\xc5\xa1\xc4\x8dno zasnovane obrambne arhitekture z vogalnimi stolpi in v sredini s pravokotnim notranjim arkadiranim dvori\xc5\xa1\xc4\x8dem. Verjetno je iz druge \xc4\x8detrtine 16. stoletja._NEWLINE_Grajski stavbni razvoj je bil v sredi 16. stoletja v glavnem zaklju\xc4\x8den. \xc5\xa0tirje stanovanjski trakti oklepajo najve\xc4\x8djo arhitekturno vrednoto tega objekta \xe2\x80\x93 lepo arkadno dvori\xc5\xa1\xc4\x8de. Arkade so oprte na renesan\xc4\x8dne kapitele, med njimi se \xc5\xa1e ka\xc5\xbeejo redki ostanki nekdanje poslikave, ohranjena pa je tudi naslikana son\xc4\x8dna ura. Nad grajskim vhodom je relief z grbom dru\xc5\xbein Auersperg-Falkenhayn, na dvori\xc5\xa1\xc4\x8dni strani zgradbe pa vzidan grb plemi\xc5\xa1ke dru\xc5\xbeine Khysl._NEWLINE_Iz 17. stoletja je renesan\xc4\x8dno zasnovani grajski park, v katerem so postavili spominsko obele\xc5\xbeje Alfonzu Paulinu (1853\xe2\x80\x931942), znamenitemu slovenskemu botaniku, sinu grajskega oskrbnika._NEWLINE_Obmo\xc4\x8dje gradu je razgla\xc5\xa1eno za kulturni spomenik dr\xc5\xbeavnega pomena.'